Vuê al è martars e al è timp di Babêl Europe, il program cuindisinâl dedicât a lenghis, musichis e nazions cence stât, che si pues scoltâlu in direte a 11 su Radio Onde Furlane.
La seconde pontade dal 2016, che e vignarà trasmetude ancje doman, miercus ai 27 di Zenâr, a une dopomisdì, e je dedicade ae Zornade de memorie e par chel ancje a lenghis tant che l’yiddish e il romanes (o rromanì).
Si fevelarà ancje di altris inovâi, di novitâts discografichis, di cine (cu la partecipazion di I ricordi del fiume dai fradis turinês Massimiliano e Gianluca De Serio al Trieste Film Festival-Alpe Adria Cinema), de presentazion dal libri Flon Flon e Musute e de jessude dal gnûf numar de riviste Nazioni e regioni.
Il dopli apontament al è in modulazion di frecuence (sui 90 Mhz te plui part dal Friûl e sui 90.2 Mhz in Cjargne) e in rêt, ae direzion www.ondefurlane.eu.
Simpri sul sît de radio libare dai furlans si pues tornâ a scoltâ ancje chês altris trasmissions di Babêl Europe, a tacâ di chê che e je lade in onde cuindis dîs indaûr.
fur_Latn fur_Latn fur_Latn fur_Latn fur_Latn